**ADIERAZPENA, 02-1994**

**EUSKALTZAINDIAK 75 URTE**

**XABIER JAUREGI UGARTEMENDIA jauna,** Manuel Larramendi Kultur Bazkuneko ldazkari dena.

#### NEUK ZIURTATUA:

##### Manuel Larramendi Kultur Bazkuneko Zuzendaritza Batzordeak, 1994ko urriaren 13an egindako bilkuran, beste zenbaiten artean, ondokoa xedatzen duen erabakia hartu zuen:

**"BIGARRENA.- KULTUR BAZKUNAREN ADIERAZPENA EUSKALTZAINDIAREN 75. URTEURRENA ETA LEIOAKO XIII. KONGRESUA DIRELA-ETA.-**

"1.- Aurten Euskaltzaindiaren sorreraren 75. urteurrena ospatu delarik eta Akademia horren **XIII.** Kongresua egin Leioan, Kultur Bazkunak herritarrei ondoren hitzez hitz transkribituriko adierazpena egitea erabaki du:

a.- Manuel Larramendi Kultur Bazkunak bere zorionik gogotsuena adierazi nahi dio Euskaltzaindiari ospatu berri duen bere sorreraren 75. urteurrenean, bide batez biziki eskertzen dizkiolarik 75 urte horietan barrena izan duen Jarduna eta gure hizkuntzari eskaini dion ardura.

b.- Aldi berean Kultur Bazkunak bere poza azaldu nahi dio Akademia horri Leioan egin berri den **XIII.** Kongresuagatik. Duela hiru hamarkada euskararen *corpusaren* batasun eta normalkuntzarako Euskaltzaindiak eragin zuen aurrerabide trinkoan garrantzi handiko urratsa izan da aipatu kongresuan eman berria dena, bai euskara arautzeko ahaleginean eragin handiko proposamenak aztertu eta landu direlako, bai bertan izandako giroa abegikor eta eragilea izan delako, baita ere irismen hain itzeleko kongresu batek euskal gizartearenganako hedabideetan behingoagatik zegokion tratamendua izan duelako.

Aipatu urteurren eta **XIII.** Kongresuaren argitara, Kultur Bazkun honetako bazkideok Erakunde horrengan dugun konfidantza erabat indarberritu da, eta itxaropenez beterik dakusagu **XXI.** mendeko hastapenek euskararen batasun orekatu eta arautua ekarriko dutela Euskaltzaindiaren eskutik, XX. mendekoek Euskaltzaindiaren beraren sorrera ekarri ziguten bezalaxe. Horregatik da bene-benetakoa gure eskerrona.

c.- Alabaina, kezka bizirik ere badugu, euskararen *corpusaren* gainean ez baizik euskararen *statusari* dagokionez. Euskararen erabilera da -nola zenbatekoa hala nolakoa- bizirik kezkatzen duena Larramendi Kultur Bazkuna. Gure iritziz, herri erakundeei dagozkien egiteko, erantzukizun eta ardurak oso aintzakotzat harturik ere, Euskaltzaindiarena gure gizartean euskararen erabilera normaltzeko ahaleginetan goi-mailako aitzindaritza da, berori baita erakunderik gaitu eta jakitunena xede horri begira jarduteko.

Horrenbestez, Euskaltzaindiarekin bat lerratzen gara euskararen erabileraren erabateko normalkuntza erdiesteko xedez bere esanetara lan egitearren.

d.- Horrek guztiak, ordea, beste eginpiderik ere eskatzen du. Euskaltzaindiaren bitarteko eta baliabideen ahalmena erakunde horri egotzitako eginkizun eta arduren hein eta irismena adinakoak izatea ezinbesteko gertatzen da. Horrexegatik, Kultur Bazkun honi badagokio, begirune eta apaltasun osoz, Eusko Jaurlaritzari, Gipuzkoako Foru Aldundiari eta Gipuzkoako Batzar Nagusiei iradoki eta eskatzea Euskaltzaindiarekiko asmo eta programek, eta finantzabideek, izan dezatela LEHENTASUN OSOA beren egitarau eta aurrekontuetan, adierazitako xedeak aldian-aldian lortu ahal izateko.

Beraz, adierazpen honen bitartez, begirune osoz, aipatu erakunde publikoei ezinbesteko ahalegin hori handi dezaten eskatzen diegu, nork bere ahalbideei dagokien neurrian.

2.- Honako erabakia jakinaraztea Euskaltzaindiari, Eusko Jaurlaritzako lehendakariari, Eusko Legebiltzarreko lehendakariari, Gipuzkoako Batzar Nagusietako lehendakariari eta Gipuzkoako Foru Aldundiko diputatu nagusiari."

### Eta dagokionerako ondorioak eragin ditzan, ziurtagiri hau idatzi eta eman dut lehendakariaren oneritziz, Asteasun, mila bederatziehunda larogeita hamalauko urriaren hemeretzian.

### EUSKALTZAINDIA

### Jean HARITSCHELHAR DUHALDE jauna

### Plaza Barria, 15

### 48.005 BILBO